《上南轩先生寿》
宋代·许及之

岷峨一线江滥觞，意行万里无留藏。五湖洞庭洑熊湘，衡岳岿然锁其旁。

离堆砥柱屹相望，湍流横溃不得狂。挽回断港济绝航，一齐众楚势莫当。

三芝五饵别有方，狂简痼疾滨膏肓。天遣奔波赴洄湟，回视坎井足跳梁。

三浴薰之惊望洋，一语咽口成周章。昨夜太白垂光芒，皎然松柏凌雪霜。

向来十袭一瓣香，再拜斯文寿无央。愿回帝力超羲皇，无怀大庭还我乡。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。